**GRUNDEJERFORENINGEN HEGNSTRUPGÅRD**

Referat af ekstraordinær Generalforsamling d. 17.02.2015 kl. 20.00

Dagsorden:

1. Valg af dirigent. Børge Østergård blev enstemmigt valgt, og konstaterede at den ekstraordinære generalforsamling var lovlig indkaldt.
2. Nyvalg til bestyrelsen: Jesper Wacherhausen havde ønsket at udtræde, og Claus Israel Andersen blev valgt som nyt medlem.
3. Bestyrelsen ville gerne invitere yngre medlemmer som suppleanter, men der var ikke fremkommet forslag til nyvalg af suppleanter.
4. Eventuelt.
	1. Orientering fra Bjørn om kommunens planlægning af busbetjening og forbedring af forholdende for cyklister i Sørup: Som tidligere oplyst har kommunen på baggrund af de svigtende passagertal besluttet at fjerne buslinie 371, med virkning fra efteråret 2015. På baggrund af medfølgende debat og protester fra flere hold, har kommunen nu bedt Movia om at linie 384 fra december 2015 omlægges/udvides så linien vil lave en ”sløjfe” omkring Sørup i myldretiden. Borgergruppens intense forsøg på at få omstødt den omklassificering af skolevejene mellem Sørup til Fredensborg fra trafikfarlige til trafiksikre, der trådte i kraft 1. oktober 2014, endte uden resultat, idet der i sidste ende var flertal i Trafikudvalget for at tiltræde forvaltningens nye vurdering. Dermed er skolebusdriften mellem Sørup og Fredensborg Skole endegyldigt nedlagt. Dialogen med kommunen har dog i stedet ledt til, at Sørup vil blive medtaget i den cykelhandlingsplan, der er under udarbejdelse i kommunen. I hvilket omfang er i sidste ende en politisk beslutning under hensyntagen til økonomi. Forslag om sikker passage via golfbanens stier og tunnel under A6 er under vurdering, ligesom en generel opgradering af cyklisters fortrinsret på Sørupvej er medtaget som forslag. Forhandlingerne med kommunen forventes videreført.
	2. Hjemmesiden bliver nu bragt up to date og Gitte afleverer koderne til Claus.
	3. Drøftelse af udbedring af stien mellem Lindevej og Poppelvej. Alternative muligheder og til hørende priser undersøges. Diskussion af stiens bredde, beskæring af hække mv. Problemer mht. trappens højde i relation til stien. Der skal tages hensyn til en kommunal vandledning i stien.

Dirigent: Børge Østergård (sign)